b'\n_START_ARTICLE_\nHydrostatiikka\n_START_PARAGRAPH_\nHydrostatiikka on virtausmekaniikan osa-alue, joka tutkii levossa olevia nesteit\xc3\xa4 (yleisemmin fluideja eli nesteiden lis\xc3\xa4ksi my\xc3\xb6s kaasuja). Liikkuvia fluideja tutkii virtausdynamiikka, fluidien ominaisuuksia ja tehonsiirtoa hydrauliikka._NEWLINE_T\xc3\xa4rke\xc3\xa4 hydrostatiikan sovellus ovat hydrostaattiset kuormitukset eli kuormitukset, jotka hydrostaattinen paine aiheuttaa vedess\xc3\xa4 oleviin rakenteisiin. Fluidit aiheuttavat kohtisuoran paineen kaikkiin pintoihin. Jos fluidi on lis\xc3\xa4ksi levossa, paine on isotrooppinen eli suunnasta riippumaton. Kappaleen yl\xc3\xa4- ja alapintoihin kohdistuvien painevoimien ero aiheuttaa fluidissa olevaan kappaleeseen yl\xc3\xb6sp\xc3\xa4in suuntautuvan voiman, nosteen._NEWLINE_Hydrostatiikan lakeja muotoilivat ensimm\xc3\xa4isin\xc3\xa4 muun muassa ranskalainen Blaise Pascal sek\xc3\xa4 Galileo Galilei.\n_START_SECTION_\nStabiliteetti\n_START_PARAGRAPH_\nKelluva kappale on vakaa eli stabiili, jos se palaa tasapainoasemaansa, vaikka sit\xc3\xa4 poikkeutettaisiin hieman. Kelluvat kappaleet ovat yleens\xc3\xa4 vertikaalisesti stabiileja: jos kappaletta painetaan hiukan alasp\xc3\xa4in, noste palauttaa kappaleen tasapainoon._NEWLINE_Ep\xc3\xa4vakaa on esimerkiksi sellainen tila, jossa kokonaan upoksissa olevan kappaleen massakeskipiste on geometrisen keskipisteen yl\xc3\xa4puolella. Jos kappale poikkeutetaan tasapainotilasta, se py\xc3\xb6r\xc3\xa4ht\xc3\xa4\xc3\xa4 ymp\xc3\xa4ri. Jos kelluva kappale sit\xc3\xa4 vastoin on osittain pinnan yl\xc3\xa4puolella, voi tila olla stabiili vaikka geometrinen keskipiste olisikin massakeskipistett\xc3\xa4 alempana, sill\xc3\xa4 kappaletta poikkeutettaessa uppoaman geometrinen keskipiste (nosteen vaikutuspiste) muuttuu. Syntyy palauttava momentti, joka oikaisee kellunnan.'